Petrus, Dei gracia Senon. archiepiscopus, omnibus tam presentibus quam futuris ad quos littere presentes pervenerint, in Domino salutem. Noverit universitas nostra quod nobilis vir Milo de Pogiaco et Helisabeth, uxor sua, in presentia nostra constituti in perpetuum dederunt elemosinam pauperibus domus-Dei, que sita est ante ecclesiam Beati-Stephani, omnes antiquas decimas quas ipsi percipere solebant in territorio de Sancto-Valeriano, de Foscheriis et de Subtrasia, et quicquid dominii in eis habebant, exceptis decimis agriculture sue de territorio de Villa-Chavan, et exceptis decimis de Praella. Et de eisdem decimis quas dicte domui-Dei dederunt in manu nostra se devestierunt, et nos, de eorum assensu et voluntate, magistrum ipsius domus-Dei de eis investivimus. Dederunt, preterea, predicti Milo et Helisabeth, omnibus ovibus ejusdem domus-Dei perpetuum usuarium pasture totius terre sue, tam in nemoribus quam in plano, prout aliis animalibus datum fuerit ad pasturam. Hanc elemosinam laudaverunt liberi eorum, Andreas et Agnes, ceteris liberis eorumdem, videlicet, Guidone et Oda in etate adeo tenera constitutis quod nondum habebant usum loquendi. Laudaverunt etiam eandem elemosinam dominus Gaucherus de Jovigniaco et Domina Aelicia de Venesiaco, uxor ejus, et dominus Erardus de Brena, ipsius Aelicie filius, de quorum feodo predicte decime movebant. Prefatus, vero, Milo, quia intuitu donationis predictorum decimarum de elemosinis memorate domus-Dei habuit mille libras parisienses, fide interposita firmavit se rectam garantiam portaturum; et inde plegios obligavit dominum Garnerium et dominum Ansellum de Triangulo, dominum Buchardum de Vandopera et Gilonem de Flagiaco, militem. Quod ut perpetue stabilitatis robur obtineat, presentem cartam sigilli nostri munimine fecimus roborari. Actum, mense augusto, anno Gracie millesimo ducentesimo septimo.